КъэкIуэнур зейр
Жьым махуэ щхьэхуэ хухахауэ ар гъэлъэпIэныр япэу къыхалъхьащ Жьым и энергетикэмкIэ европей ассоциацэмрэ Жьым и къарумкIэ дунейпсо советымрэ.
ЩIэныгъэлIхэм къызэралъытэмкIэ, жьым и къарур нэсу къэгъэсэбэпыныр экономикэ, экологие зыужьыныгъэхэм къежьапIэ яхуэхъунущ. Уеблэмэ, абыхэм жаIэ, а энергиер къэзылэжьыну ухуэныгъэхэм ди къэкIуэнур куэдкIэ елъытауэ зэрыщытынур иджыпсту щыщIэдзауэ нэрылъагъуу.
Къапщтэмэ, жьым и фIыгъэкIэ илъэс къэс энергетикэм халъхьэ ахъшэ бжыгъэшхуэхэр куэдкIэ гъэмэщIа, хуабагъэ къэзыту щIым къыщIах и хъугъуэфIыгъуэхэм яуцIэпI экологиери хъума хъунущ. Ар иджыпстукIэ къэзыгъэсэбэп къэралыгъуэхэм я бжыгъэр 80-м нос. Абыхэм ящыщу бжьыпэр яIыгъщ США-м, Германием, Испанием.
Мэкъуауэгъуэм и 15-м, хабзэ хъуауэ, Жьым и махуэр ягъэлъапIэ. ЦIыхухэр жьым и энергиер къэзылэжь станцхэм зыплъыхьакIуэ яшэ, а Iуэхур гъащIэм убгъуауэ къыщыгъэсэбэпыным телажьэ щIэныгъэлIхэм яIуощIэ, абыхэм ирагъэкIуэкI егъэджэныгъэ дерсхэм жыджэру хэтщ.
Жанхъуэт Зузэ.
